ఎయిర్‌టెల్‌ చౌర్యం
-  బిఎస్‌ఎన్‌ఎల్‌ ఫిర్యాదు
శ్రీనగర్‌ : తమ వినియోగదారులకు సమాచారం లేకుండా వారి పేమెంట్‌ బ్యాంకు అకౌంట్లు తెరిచి అందులో గ్యాస్‌ సబ్సీడీని వేసి అబాసు పాలైన భారతీ ఎయిర్‌టెల్‌ మరో చౌర్యానికి పాల్పడింది. తాజాగా ప్రభుత్వ రంగ సంస్థ బిఎస్‌ఎన్‌ఎల్‌ కోసం ఉద్దేశించిన విద్యుత్‌ను అనుమతులు లేకుండా వాడేసుకుంది. జమ్ముకశ్మీర్‌లోని కార్గిల్‌ జిల్లాలో ఎయిర్‌టెల్‌ ఈ చౌర్యానికి పాల్పడిందని ఆగస్టు 3న బిఎస్‌ఎన్‌ఎల్‌ ఫిర్యాదు చేసింది. కార్గిల్‌లోని ఛానిగుండ్‌ వద్ద ప్రత్యేకంగా బిఎస్‌ఎన్‌ఎల్‌ మొబైల్‌ టవర్‌కు ఉద్దేశించిన విద్యుత్‌ను ట్రాన్స్‌ఫార్మర్‌ నుంచి ఎయిర్‌టెల్‌ తన టవర్‌ కోసం దొంగతనం చేసినట్లు బిఎస్‌ఎన్‌ఎల్‌ యాజమాన్యం పోలీసులను ఆశ్రయించింది. ఆ ప్రాంతాన్ని సందర్శించిన టీమ్‌, ఎయిర్‌టెల్‌ టవర్‌ అక్రమంగా బిఎస్‌ఎన్‌ఎల్‌ ట్రాన్స్‌ఫార్మర్‌ నుంచి విద్యుత్‌ దొంగలించేందుకు ఓ కేబుల్‌ను ఏర్పాటు చేసిందని గుర్తించారు. విద్యుత్‌ యాక్ట్‌ సెక్షన్‌ 95 కింద ఎయిర్‌టెల్‌పై కేసు నమోదు చేయడం జరిగిందని పోలీసు అధికారి తెలిపారు. ప్రస్తుతం దీనిపై విచారణ చేపడుతున్నారు. అయితే ఆ టవర్‌ తమ కంపెనీది కాదని భారతీ ఎయిర్‌టెల్‌ అధికార ప్రతినిధి పేర్కొన్నారు.
మీ స్నేహితులకు రికమెండ్ చెయ్యండి